## El Consell aprova el conveni de col·laboració amb la Federació Internacional de Tenis per a donar suport a l’edició de la Copa Davis a València de 2024

*** Turisme Comunitat Valenciana contribuïx amb 968.000 euros a la realització de la Copa Davis a València en 2024**

El Consell ha aprovat el conveni de col·laboració entre Turisme Comunitat Valenciana i la Federació Internacional de Tenis, que dota de suport econòmic les accions promocionals desenrotllades per a la celebració de la Copa Davis a València, esdeveniment que va tindre lloc el mes de setembre passat.

Mitjançant este conveni de col·laboració, Turisme Comunitat Valenciana contribuïx econòmicament a la realització de la Copa Davis 2024 amb un import màxim de 968.000 euros.

Per la seua banda, la Federació Internacional de Tenis ha realitzat diverses accions de promoció de l’esdeveniment, tant a través d’accions de publicitat a la ciutat de València com a través de col·laboracions amb clubs esportius com el Vila-real CF, el Llevant UE i el València Basket.

A més, la Federació Internacional de Tenis va organitzar una festa del tenis el 8 de setembre amb diverses activitats en el jardí del Túria.

El conveni subvenciona també la col·laboració duta a terme amb Ecovidrio per a l’activació de quatre punts de reciclatge a València i tres punts fora de la ciutat, iniciativa que va permetre premiar a qui més reciclara amb una entrada gratis per a assistir al torneig.

L’acord també ha inclòs la col·laboració amb l’equipament i les instal·lacions generals per a la celebració de la fase de grups de la final de la Copa Davis 2024 que es va disputar a València. A més, s’han celebrat activitats musicals, repartiment de marxandatge o actuacions artístiques, entre altres accions.

Cal destacar que totes estes accions de màrqueting s’han desenrotllat amb l’objectiu de donar visibilitat a la ciutat de València i a tota la Comunitat Valenciana com a referent en l’organització d’esdeveniments de prestigi, així com incrementar l’assistència als partits de la Copa Davis celebrats a València.

Fecha: 10/12/2024